Pyynikin trikootehtaan rantaan visioidaan satamaa, vierasvenepaikkaa ja saunarakennusta

PYHÄJÄRVI Tällä hetkellä rantaan ei pääse isommilla veneillä.

Pyynikin vanhaa trikootehdasta kunnostava yhtiö toivoo, että tehtaan edessä sijaitsevaa rantaa kehitetään. Toiveissa on muun muassa pieni satama. Tällä hetkellä rantaan pääsee vain soutuveneen kokoisilla veneillä. Marjo Rämö

Marjo Rämö

Pyynikille voi ehkä jonakin päivänä päästä laivalla tai isommalla veneellä.

– Tavoittelemme sitä, että Pyynikin vanhan trikootehtaan alue on saavutettavissa sekä maalta että vesiteitse, Tomi Grönlund kertoo.

Hän on kaupallisena kehitysjohtajana mittavassa hankkeessa, jossa Pyynikillä sijaitseva vanha tehdas muutetaan korkeatasoisiksi asunnoiksi ja yritystiloiksi.

Tehtaan omistaa Aberdeen Standard Investments. Yhtiö on jo aloittanut tehtaan remontin ja pistänyt vireille kaavamuutoksen, jolla tavoitellaan alueelle maltillista täydennysrakentamista.

– Toivomme, että kaavamuutoksen yhteydessä tarkasteltaisiin myös ranta-aluetta, joka on Tampereen kaupungin omistuksessa. Haluaisimme rantaan vierasvenelaiturin ja pienen venesataman sekä vapaa-ajan palveluita, kuten saunaravintolan ja -kahvilan. Olemme valmiit osallistumaan kustannuksiin omalta osaltamme, Aberdeen Standard Investmentsin kiinteistökehitysjohtaja Johanna Saarivuo kertoo.

Pyynikin vanha trikootehdas sijaitsee aivan Pyhäjärven vieressä. Tällä hetkellä alueelle on turha tulla järveltä soutuvenettä isommalla paatilla.

– Tänne pääsisi nopeammin veneellä kuin autolla. Ainoa ongelma on se, että lähin vierasvenesatama on Ratinassa, Tampereen kaupungin satamapäällikkö Matti Joki toteaa.

Joen mukaan Pyynikille sijoittuva vierasvenelaituri ja venesatama ovat kannatettavia hankkeita.

– Minun suositukseni on, että satamasta tehdään riittävän iso. Yleensä niistä tupataan tekemään liian pieniä. Tässä kohdassa järven selkä on pitkä, joten paikkaan tarvitaan aallonmurtaja. Sen voi toteuttaa joko kivestä tai teräsputkista.

Aberdeen Standard Investmentsin hallinnoima rahasto osti Pyynikin trikootehtaan Varmalta helmikuussa 2018. Tehtaassa on jo aloitettu asuntojen rakennustyöt. Ennakkomarkkinoinnissa on 73 asunnon taloyhtiö Pyynikin Patruuna, jonka asunnoista on tällä hetkellä varattu noin 30 prosenttia.

Kaikkein suosituimpia asuntoja ovat yläkerran huoneistot, joilla on oma kattoterassi. Niistä on varattu kaikki yhtä lukuun ottamatta. Myös isot asunnot ovat kysyttyä, ja niihin on jopa jonoa.

Saarivuo paljastaa, että asunnot ovat kiinnostaneet muun muassa kansainvälisiä paluumuuttajia ja urheilijoita.

Pyynikin Trikoon tehdasrakennukseen on suunnitteilla myös kaupallinen osio, johon voi sijoittaa muun muassa hotellin, pienimuotoisen kylpylän, hyvinvointi- ja liikuntapalveluita, ravintolatoimintaa ja ruokakaupan.

Noin 100 miljoonan euron hanke Pyynikin trikootehtaan remontti on mittava, hankkeen kustannusarvio on noin 100 miljoonaa euroa. Tehdasrakennus on suojeltu, mutta joitakin muutoksia saa tehdä. Esimerkiksi asuinhuoneistojen ikkunoita suurennetaan niin, että ikkunat ulottuvat lattiaan. Asuntoihin voidaan rakentaa myös pienet parvekkeet. Ensimmäisessä vaiheessa tehtaaseen tulee asuntoja. Toisessa vaiheessa toteutetaan kaupallinen osuus, joka valmistuu näillä näkymin vuosina 2021–2022.